***CEO*** merupakan sebuah filem komedi bebas Malaysia 2014 arahan Razaisyam Rashid, dibintangi oleh Remy Ishak, Beto Kusyairy dan Cristina Suzanne sebagai pelakon utama dengan Dato' Jalaluddin Hassan, Deanna Yusof dan Taqim Zaki sebagai pelakon pembantu. Filem ini mengisahkan dua lelaki yang berada di berlainan 'dunia'; Adam (Remy Ishak) ialah seorang CEO sebuah empayar korporat yang berjaya (ALAM Group) dan Sufian (Beto Kusyairy) seorang penghantar piza lepasan UiTM. Gara-gara berlakunya satu insiden, kehidupan mereka berdua bertukar antara satu sama lain. Filem ini telah ditayangkan kepada pada umum 12 Jun 2014.

Plot
----

CEO mengisahkan dua lelaki yang berada di berlainan 'dunia'. Adam (Remy Ishak) adalah seorang CEO dalam sebuah empayar korporat yang berjaya (ALAM Group). Sufian (Beto Kusyairy) seorang penghantar pizza lepasan UiTM yang cita-cita jangka panjangnya adalah mahu bermain pool selepas waktu bekerja. Sufian sering diperlekehkan Puan Suraya (Tania Zainal), majikan restoran piza. Firdaus (Taqim Zaki) anak saudara kepada Tan Sri (Dato' Jalaluddin Hassan) pula merupakan pesaing ketat Adam.

Ketika Adam bertemujanji dengan kekasihnya, Adam bertemu dengan Aloy (Anas Ridzuan) yang cuba menjual kasut kepadanya. Adam menghalau Aloy dan beg tangan kekasihnya telah diragut. Adam mengejar peragut tersebut sebelum peragut itu bertembung dengan Sufian. Peragut itu berjaya mloloskan diri dan beg tangan tersebut jatuh ke tangan Sufian. Niat baik Sufian untuk memulangkan semula beg tangan tersebut telah menyebabkan dirinya dituduh sebagai peragut oleh Adam. Sufian terpaksa bermalam di lokap.

Keesokkannya, Adam telah dituduh sebagai dalang kes kehilangan aset syarikat oleh peguam syarikat, Zara (Deanna Yusof). Hartanya dibekukan dan jawatannya dilucutkan manakala Zara telah membayar ikat jamin Sufian. Sufian dikejutkan dengan hakikat bahawa dirinnya merupakan pewaris kepada seorang pak cik yang menguasai syarikat ALAM Group. Nina (Cristina Suzanne), bekas setiausaha Adam ditugaskan untuk membantu Sufian menyesuaikan diri sebagai CEO, menggantikan Adam. Adam, yang masih terpingga-pingga akan nasib malang menimpa dirinya, telah meminta bantuan Aloy menyelesaikan misteri ini. Sufian pula, yang menerima durian runtuh, menikmati kesemua kemewahan bekas milik Adam bersama-sama rakan-rakannya, Husin (Fasyali Fadzly), Reza (Naque Ariffin) dan Syai (Kirin Muhammad).

Ketika Sufian meneroka pejabat bersama-sama Nina, mereka terperangkap di dalam pejabat Tan Sri dan telah terdengar perbualan Dato' bersama Firdaus akan perbuatan mereka menyingkirkan Adam kerana cuba mendedahkan rasuah yang berlaku dalam syarikat. Sufian dan Nina bertemu dengan Adam untuk menceritakan perkara yang sebenar di sebalik pemecatannya. Mereka bertiga kemudiannya berjaya mendedahkan perbuatan jahat Dato' kepada pihak polis. Penghujungnya, mereka menjadi pemilik Spa, perkongsian bersama antara Suffian, Adam, Nina, Aloy dan kawan Suffian.

Pelakon
-------

* Beto Kusyairy sebagai Suffian
* Remy Ishak sebagai Adam
* Cristina Suzanne sebagai Nina
* Deanna Yusof sebagai Zara
* Dato' Jalaluddin Hassan sebagai Tan Sri
* Anas Ridzuan sebagai Aloy
* Mustaqim Mohamed sebagai Firdaus
* Fasyali Fadzly sebagai Husin
* Aloy Paradoks sebagai Mamat kasut
* Nazeera Sardi sebagai Lily
* Tania Zainal sebagai Puan Suraya
* Azman Hassan sebagai Abiam
* Sherry Alhadad sebagai Neng
* Naque Ariffin sebagai Reza
* Kirin Muhammad sebagai Syai

Ulasan kritis
-------------

Rata-rata pengkritik memberikan kritikan yang positif mengenai filem ini. Kemalia Othman dari mstar memuji jalan cerita serta persembahan dari Remy Ishak. Portal hiburan Gua.com.my pula memuji sinematografi filem ini. *Utusan Malaysia* mengatakan "CEO bukan cerita korporat biasa." Portal hiburan Ohbulan.com merumuskan filem ini dalam tiga perkataan, "Kelakar,spontan dan bijak." Portal hiburan Rotikaya.com pula berpendapat filem ini "sebuah filem bertih jagung tempatan yang menghiburkan tanpa memaksa untuk ketawa pada tempat yang kena." Diyana AR dari portal kehidupan, TheVocket.com pula menyenaraikan filem ini sebagai "9 Filem Terbaik Malaysia 2014".

Anugerah dan pencalonan
-----------------------

| Anugerah | Kategori | Penerima | Keputusan |
| --- | --- | --- | --- |
| Anugerah Majlis Pengkritik Filem Kuala Lumpur 2014 | Filem Terbaik | Abdul Razak Abdullah | Tercalon |
| Pengarah Terbaik | Razaisyam Rashid | Tercalon |
| Pelakon Lelaki Terbaik | Beto Kusyairy | Tercalon |
| Pelakon Pembantu Lelaki Terbaik | Anas Ridzuan | Tercalon |
| Pelakon Pembantu Wanita Terbaik | Deanna Yusof | Tercalon |
| Festival Filem Malaysia ke-27 | Pengarah Harapan | Razaisyam Rashid | Tercalon |
| Pelakon Harapan Lelaki | Anas Ridzuan | Tercalon |
|

Rujukan
-------

1. ↑  "Kutipan CEO mengecewakan". *Utusan Malaysia*. 29 Jun 2014. Diarkibkan daripada yang asal pada 18 Disember 2014. Dicapai pada 14 Jun 2015.
2. 1 2  "CEO cerita korporat Melayu". *Utusan Malaysia*. 5 Jun 2014. Diarkibkan daripada yang asal pada 9 Ogos 2018. Dicapai pada 14 Jun 2014.
3. ↑  Norhayati Nordin (30 Mei 2014). "Mesej kehidupan dalam CEO". *Harian Metro*. Diarkibkan daripada yang asal pada 12 November 2014. Dicapai pada 14 Jun 2014.
4. ↑  Faten Saphilla Mohamed Isa (10 Jun 2014). "Komedi bijak dalam CEO". *Kosmo!*. Diarkibkan daripada yang asal pada 12 November 2014. Dicapai pada 14 Jun 2014.
5. ↑  "CEO papar komedi ringan". *mStar Online*. 11 Jun 2014. Diarkibkan daripada yang asal pada 2014-11-12. Dicapai pada 14 Jun 2014.
6. ↑  "CEO, kombinasi elemen komedi korporat". Yahoo! News. 11 Jun 2014. Diarkibkan daripada yang asal pada 2014-11-12. Dicapai pada 14 Jun 2014.
7. ↑  "Filem CEO, evolusi baru filem komedi tempatan". *Oh! Bulan*. 11 Jun 2014. Dicapai pada 20 Jun 2020.
8. ↑  "Filem Minggu Ini: CEO". *Rotikaya*. 17 Jun 2014. Dicapai pada 20 Jun 2014.
9. ↑  Diyana AR (31 Disember 2014). "9 filem terbaik Malaysia bagi tahun 2014". *The Vocket*. Dicapai pada 20 Jun 2014.
10. ↑  "Psiko Pencuri Hati, Kolumpo tambat hati pengkritik filem". *Astro Awani*. 12 September 2014. Dicapai pada 20 Jun 2015.
11. ↑  "salinan arkib". Diarkibkan daripada yang asal pada 2015-08-06. Dicapai pada 2015-08-05.

Pautan luar
-----------

* *CEO*  di Pangkalan Data Filem Internet (IMDb)